સરકાર પાસે જોકે બીજો વિકલ્પ પણ નહોતો અને આની ક્રેડિટ સરકારને આપવાનું બનતું નથી. મૂળમાં આ મામલો બે વર્ષ જૂનો છે. દેશમાં કાળું નાણું કેટલું છે, કોની પાસે છે, કઈ રીતે એને પેદા કરવામાં અને છુપાવવામાં આવે છે અને વિદેશની બૅન્કોમાં કેટલું નાણું જમા છે એની તપાસની માગણી કરતી એક પિટિશન ત્રણ વર્ષ પહેલાં સર્વોચ્ચ અદાલતમાં આવી હતી. ૨૦૧૧માં સર્વોચ્ચ અદાલતે કાળાં નાણાંની અને વિદેશી બૅન્કોમાં કોનાં અકાઉન્ટ્સ છે એની તપાસ કરવા SITની રચના કરવાનો કેન્દ્ર સરકારને આદેશ આપ્યો હતો. ભ્રક્ટાચારથી ગળાડૂબ આગલી સરકારે સર્વોચ્ચ અદાલતના આદેશ સામે કેટલાક કાયદાકીય વાંધા ઉઠાવ્યા હતા અને અદાલતને એના આદેશ વિશે પુનર્વિચાર કરવાની માગણી કરતી રિવ્યુ પિટિશન કરી હતી. બે વર્ષની સુનાવણી પછી ૧૫ દિવસ પહેલાં સર્વોચ્ચ અદાલતે રિવ્યુ પિટિશન ફગાવી દીધી હતી એટલે SITની રચના કરવાનો પ્રસંગ પાછો ઉપસ્થિત થયો હતો. એ પછીની સુનાવણી દરમ્યાન ગયા અઠવાડિયે સર્વોચ્ચ અદાલતે કેન્દ્ર સરકારને ન્યાયમૂર્તિ એમ. બી. શાહનું નામ આપીને SITની રચના કરવાનો આદેશ આપ્યો હતો. આમ ન્યાયમૂર્તિ એમ. બી. શાહના નેતૃત્વમાં SITની રચના કરવી પડે એમ હતી અને સરકાર પાસે બીજો કોઈ વિકલ્પ પણ નહોતો. SITમાં ન્યાયમૂર્તિ પસાયતને ઉમેરવાનો નિર્ણય સરકારનો છે. ન્યાયમૂર્તિ પસાયત પ્રામાણિકતા માટે ખ્યાતિ ધરાવે છે. ૨૦૦૯માં તેઓ સર્વોચ્ચ અદાલતમાંથી નિવૃત્ત થયા ત્યારે જાણીતા ધારાશાસ્ત્રી સોલી સોરાબજીએ તેમને સર્વોચ્ચ અદાલતને મળેલા મુઠ્ઠીભર નો-નૉનસેન્સ જજ તરીકે નવાજ્યા હતા.